S-855/2013

Mál þetta, sem var dómtekið 28. f.m., er höfðað með ákæru lögreglustjórans á höfuðborgarsvæðinu, útgefinni 24. september 2013, á hendur E-kvk-þgf Ó-kvk-þgf A-kvk-þgf, kt. 000000-0000, Álfhólsvegi 81 í Kópavogi.

Saksókn samkvæmt ákæru tekur nú til þriggja þjófnaðarbrota og brots gegn umferðarlögum, svo sem hér greinir:

1. Laugardaginn 10. nóvember 2012, í verslun Áfengis- og tóbaksverslunar ríkisins, Dalvegi 2, Kópavogi, stolið pela af Opal vodkaskotum að verðmæti 3.499 krónur.

2. Fimmtudaginn 6. desember 2012, í verslun Áfengis- og tóbaksverslunar ríkisins, Borgartúni 26, Reykjavík, stolið pela af Opal vodkaskotum að verðmæti 3.499 krónur.

3. Mánudaginn 25. mars 2013, í verslun Áfengis- og tóbaksverslunar ríkisins, Dalvegi 2, Kópavogi, stolið pela af Opal vodkaskotum að verðmæti 3.699 krónur.

4. Sunnudaginn 2. júní 2013 ekið bifreiðinni KL 819, svipt ökurétti og ófær um að stjórna henni örugglega vegna áhrifa ávana- og fíkniefna um Arnarbakka í Reykjavík til móts við Tungubakka.

Telst háttsemi ákærðu samkvæmt liðum 1, 2, og 3 varða við 244. gr. almennra hegningarlaga nr. 19/1940, en sú háttsemi sem lýst er í lið 4 við 1. mgr. sbr. 2. mgr. 45. gr. a. og 1. mgr. 48. gr., sbr. 100. gr. umferðarlaga nr. 50/1987.

Þess er krafist að ákærða verði dæmd til refsingar, til greiðslu alls sakarkostnaðar og til að sæta sviptingu ökuréttar.

Ákærða hefur fyrir dómi skýlaust játað brot sín og var því farið með málið samkvæmt 164. gr. laga nr. 88/2008 um meðferð sakamála og það tekið til dóms án frekari sönnunarfærslu og eftir að sækjandi og verjandi höfðu tjáð sig stuttlega um lagaatriði og ákvörðun viðurlaga.

Sannað er með skýlausri játningu ákærðu, sem er í samræmi við framlögð sakargögn, að hún hafi gerst sek um þá háttsemi sem henni er gefin að sök í málinu og er réttilega heimfærð til refsiákvæða í ákæru, en magn amfetamín í blóðsýni sem tekið var úr ákærðu í kjölfar framangreinds aksturs hennar 2. júní 2013 var 195 ng/ml.

Með dómi 22. mars 2013 var ákærðu gert að sæta fangelsi í 6 mánuði, skilorðsbundið til þriggja ára, fyrir brot gegn 217. gr. og 225. gr. almennra hegningarlaga og var sá dómur birtur henni 29. maí sama ár. Þá var ákærðu gerð þriggja mánaða fangelsisrefsing með dómi 28. nóvember 2012 fyrir þjófnaðarbrot og fyrir að hafa ekið bifreið undir áhrifum ávana- og fíkniefna og svipt ökurétti. Með þeim dómi var hún jafnframt svipt ökurétti ævilangt, en hún hafði þá þrívegis sætt refsingu og sviptingu ökuréttar tímabundið fyrir að aka bifreið undir áhrifum ávana- og fíkniefna, en að auki í tvö seinni skiptin fyrir að aka svipt ökurétti.

Með framangreindu umferðalagabroti sínu hefur ákærða rofið skilyrði fyrir frestun á fullnustu 6 mánaða fangelsisrefsingar samkvæmt framangreindum dómi frá 22. mars 2013. Verður refsing ákærðu fyrir þau brot hennar sem sá dómur tók til og brotin sem um ræðir í þessu máli ákveðin í einu lagi, sbr. 60. gr. og 77. og 78. gr. almennra hegningarlaga með áorðnum breytingum. Þykir refsing ákærðu hæfilega ákveðin fangelsi í 9 mánuði, en fresta skal fullnustu 6 mánaða af refsivistinni og sá hluti hennar falla niður að liðnum þremur árum frá uppkvaðningu dóms þessa, haldi ákærða almennt skilorð 57. gr. almennra hegningarlaga, sbr. 4. gr. laga nr. 22/1955.

Ævilöng ökuréttarsvipting ákærðu er áréttuð.

Ákærða verður dæmd til að greiða allan sakarkostnað málsins samkvæmt yfirliti sækjanda og ákvörðun dómsins um þóknun skipaðs verjanda hennar, sem ákveðin er að meðtöldum virðisaukaskatti, eins og nánar greinir í dómsorði.

D ó m s o r ð

Ákærða, E-kvk-nf Ó-kvk-nf A-kvk-nf, sæti fangelsi í 9 mánuði, en fresta skal fullnustu 6 mánaða af refsivistinni og sá hluti hennar falla niður að liðnum þremur árum frá uppkvaðningu dóms þessa, haldi ákærða almennt skilorð 57. gr. almennra hegningarlaga nr. 19/1940, sbr. 4. gr. laga nr. 22/1955.

Ákærða er svipt ökurétti ævilangt.

Ákærða greiði 237.182 krónur í sakarkostnað, þar með talda þóknun skipaðs verjanda síns, S-kk-ef S-kk-ef héraðsdómslögmanns, 62.750 krónur.

Þ-kk-nf I-kk-nf N-kk-nf